KOMISIJOS TARNYBŲ DARBINIS DOKUMENTAS POVEIKIO VERTINIMO SANTRAUKA pridedamas prie dokumento Pasiūlymo dėl EUROPOS PARLAMENTO IR TARYBOS REGLAMENTO dėl keleivinių lynų kelio įrenginių ir panaikinančio Direktyvą 2000/9/EB dėl keleivinių lynų kelio įrenginių /* SWD/2014/0117 final */





KOMISIJOS TARNYBŲ DARBINIS DOKUMENTAS POVEIKIO VERTINIMO SANTRAUKA pridedamas prie dokumento Pasiūlymo dėl EUROPOS PARLAMENTO IR TARYBOS REGLAMENTO dėl keleivinių lynų kelio įrenginių ir panaikinančio Direktyvą 2000/9/EB dėl keleivinių lynų kelio įrenginių Išlyga. Ši santrauka įpareigoja tik ją rengiant dalyvavusias Komisijos tarnybas; nuo jos iš anksto nepriklauso joks galutinis Komisijos priimamas sprendimas. 1. Problemos apibūdinimas Nors visuotinai pripažįstama, kad įgyvendinant Lynų kelio direktyvą sėkmingai pasiekti ja nustatyti pagrindiniai tikslai, remiantis per dešimt šios direktyvos įgyvendinimo metų sukaupta patirtimi taip pat nustatyti tam tikri aspektai, kuriuos reikėtų patobulinti. Remiantis grįžtamojo ryšio iš valstybių narių ir sektoriaus suinteresuotųjų šalių mechanizmais nustatytos šios problemos: 1 problema. Sunku aiškiai nustatyti, kurie įrenginiai yra lynų kelio įrenginiai Atsakingos ES institucijos, gamintojai ir paskelbtosios įstaigos skirtingai aiškina ir taiko įvairias procedūras visų pirma dėl dviejų rūšių įrenginių: - įrenginių, skirtų tiek transportui, tiek laisvalaikiui. Lynų kelio direktyva netaikoma „mugių ir (arba) pramogų parkų įrangai, kuri skirta pramogoms“. Tačiau rinkoje atsirado naujos rūšies įrenginiai, kurie suprojektuoti laisvalaikio reikmėms, bet taip pat naudojami kaip transporto priemonė; - mažųjų funikulierių ir nuožulniųjų liftų. Šių dviejų rūšių įrenginius atskirti iš tiesų sunku, nes nuožulniesiems liftams taikoma Liftų direktyva 95/16/EB, o mažiesiems funikulieriams taikoma Lynų kelio direktyva, taigi jie atitinka skirtingus esminius reikalavimus. Tam tikrų įrenginių gamintojai arba operatoriai patyrė papildomų išlaidų, nes turėjo atgaline data iš dalies pakeisti įrenginius ir juos suderinti su Lynų kelio direktyva. Institucijos ir paskelbtosios įstaigos visoje Europoje taikė skirtingus metodus, todėl gamintojams taikytos skirtingos sąlygos ir atsirado rinkos iškraipymų. 2 problema. Saugos komponentų, posistemių ir infrastruktūros atskyrimas Lynų kelio direktyva pagrįsta saugos komponentų, posistemių, infrastruktūros ir įrenginių atskyrimu, tačiau ne visuomet buvo aišku, kaip juos atskirti. Saugos komponentams ir posistemiams taikomos laisvo prekių judėjimo taisyklės ir tuo tikslu jiems taikoma EB atitikties vertinimo procedūra ir išduodama EB atitikties deklaracija. Kita vertus, įrenginiai priklauso valstybių narių kompetencijai ir šiuo požiūriu jiems taikoma konkreti leidimų suteikimo tvarka. Be to, infrastruktūrai taip pat netaikomas laisvo judėjimo principas ir ją gali reikėti išbandyti keliose valstybėse narėse. 3 problema. Posistemių atitikties vertinimo procedūra Lynų kelio direktyvoje nenustatyta specialaus posistemių atitikties vertinimo modulio. VII priede reikalaujama, kad paskelbtosios įstaigos tikrintų posistemius, tačiau nenurodoma, kaip jos turėtų tai daryti. Dėl tokios padėties posistemių atitikties vertinimas buvo aiškinamas ir įgyvendinamas nevienodai, todėl gali kilti teisinis netikrumas bei atsirasti rinkos iškraipymų. 4 problema. Lynų kelio direktyvos suderinimas su naująja teisės aktų sistema Lynų kelio direktyva su naująja teisės aktų sistema (toliau – NTAS) suderinama atsižvelgiant į NTAS sprendimo 2 straipsnyje išdėstytą politinį įsipareigojimą. Dauguma bendrų horizontaliųjų problemų, nustatytų įgyvendinant NTAS, pastebėtos ir įgyvendinant Lynų kelio direktyvą 2000/9/EB. Per konsultacijas suinteresuotosios šalys iš esmės pritarė suderinimui. Viešosios intervencijos poreikis Pagal šią iniciatyvą nagrinėti aspektai jau reglamentuojami Lynų kelio direktyva 2000/9/EB. Tačiau nustatytos problemos šiuo teisės aktu nesprendžiamos taip veiksmingai, kaip pageidautina. Pagrindinė priežastis, dėl kurios reikia imtis veiksmų – poreikis užtikrinti teisinį tikrumą ir suderinti NTAS su Lynų kelio direktyva ir sektoriaus suinteresuotųjų šalių atžvilgiu. 2. Subsidiarumo analizė Ši iniciatyva susijusi su tinkamu ir veiksmingu keleivinių lynų kelio įrenginių srities gaminių vidaus rinkos veikimu. ES veiksmai šioje srityje grindžiami Sutarties dėl Europos Sąjungos veikimo (toliau – SESV) 114 straipsniu. ES lygmens veiksmais neleidžiama priimti naujų ir įvairių nacionalinių teisės aktų, kurie lemtų vidaus rinkos susiskaidymą. Jeigu problemos bus sprendžiamos imantis veiksmų nacionaliniu lygmeniu, gali atsirasti laisvo lynų kelio gaminių (saugos komponentų ir posistemių) judėjimo kliūčių. Dėl skirtingų metodų, kuriuos taikė institucijos ar paskelbtosios įstaigos, ekonominės veiklos vykdytojams jau taikytos nevienodos sąlygos. 3. Tikslai Pagrindinis iniciatyvos tikslas – pagerinti vidaus rinkos veikimą ir tuo pačiu užtikrinti aukštesnį saugos lygį, taip pat siekti, kad lynų kelio ekonominės veiklos vykdytojams būtų taikomos vienodos veiklos sąlygos. Kitas svarbus tikslas – supaprastinti ir išaiškinti kai kurias pagrindines sąvokas ir apibrėžimus teisės akto tekste, kad būtų lengviau jį nuosekliai taikyti. Šioje lentelėje pateikiami konkretūs ir veiklos tikslai, kurių siekiama iniciatyva dėl Lynų kelio direktyvos peržiūros, susijusios su minėtais bendraisiais politikos tikslais. BENDRIEJI TIKSLAI || KONKRETŪS TIKSLAI || VEIKLOS TIKSLAI Geriau apsaugoti naudotojų sveikatą ir užtikrinti jų saugą Taikyti vienodas veiklos sąlygas lynų kelio ekonominės veiklos vykdytojams ir užtikrinti laisvą prekių judėjimą || Užtikrinti patikimą ir vienodą Lynų kelio direktyvos taikymą Užtikrinti teisės aktų aiškumą ir nuoseklų jų taikymą visoje ES Užtikrinti visų gaminių, kuriems taikoma Lynų kelio direktyva, atitikties vertinimo procedūrų nuoseklumą ir lankstumą Supaprastinti keleivinių lynų kelio įrenginių srities reglamentavimo aplinką Europoje || Patikslinti Direktyvos taikymo sritį, apibrėžtis ir ribą su kitomis direktyvomis (kaip antai Liftų direktyva 95/16/EB) Patikslinti saugos komponentų, posistemių ir infrastruktūros nustatymą ir atskyrimą Užtikrinti nuoseklesnes posistemių atitikties vertinimo procedūras 4. Politikos galimybės Apsvarstytos trys alternatyvios politikos galimybės: - galimybė nesiimti veiksmų (pradinis scenarijus); - galimybė imtis neprivalomų teisinių priemonių (ne teisėkūros procedūra priimti alternatyvūs aktai), pagal kurią būtų iš dalies keičiami atitinkami Lynų kelio direktyvos taikymo gairių skirsniai; ir - galimybė pasinaudoti teisėkūros priemone, pagal kurią būtų iš dalies keičiamos tam tikros Lynų kelio direktyvos teisinio teksto dalys. Minėtų politikos galimybių poveikio analizė atlikta atskirai kiekvienos nustatytos tobulintinos srities atžvilgiu taikant laipsnišką požiūrį. Atlikta atskira kiekvienai problemai taikytinos politikos galimybės kokybinė analizė, kuri papildyta išsamesne informacija, gauta atlikus Poveikio vertinimo tyrimą dėl Direktyvos 2000/9/EB dėl keleivinių lynų kelio įrenginių peržiūros. 5. Poveikio vertinimas Svarbiausias poveikis nustatytas ekonominėje erdvėje. Socialinėje srityje tam tikra nauda akivaizdi kokybiniu požiūriu. Jokio poveikio aplinkai nenumatoma. Vertinant kiekvieną siūlomą pakeitimą atsižvelgiama į su juo susijusias išlaidas ir naudą, kuri apima didesnį teisinį tikrumą ir vienodas veiklos sąlygas pramonės atstovams. Socialinis poveikis įvertintas atsižvelgiant į: · Visuomenės sveikatą ir saugą · Užimtumą ir darbo rinkas Socialinis poveikis – tai daugiausia nauda lynų kelio įrenginių naudotojų sveikatai ir saugai. Siūlomais pakeitimais siekiama pagerinti praktinį Direktyvos taikymą. Manoma, kad suderinus Direktyvą su NTAS ir užtikrinus teisinį tikrumą bei tiksliau nustačius ekonominės veiklos vykdytojų prievoles, padidėtų lynų kelio įrenginių saugos ir kokybės lygis. Todėl sumažėtų nelaimingų atsitikimų ar sužalojimų tikimybė. Tačiau nebuvo įmanoma įrodyti naudos kiekybiniu požiūriu. Nemanoma, kad kuri nors galimybė galėtų turėti poveikio užimtumui sektoriuje. Ekonominis poveikis įvertintas atsižvelgiant į: · Vidaus rinkos veikimą ir konkurenciją · Konkurencingumą, prekybą ir investicijų srautus · Su veikla susijusias išlaidas ir verslo ir (arba) MVĮ veiklos vykdymą · Administracinę naštą įmonėms · Valdžios institucijas · Inovacijas ir mokslinius tyrimus Dėl Direktyvos taikymo srities patikslinimų ir konkrečios posistemių atitikties vertinimo procedūros įgyvendinimo neturėtų atsirasti papildomų išlaidų, nes pakeitimais dabartinei padėčiai bus suteiktas teisinis tikrumas. Laikoma, kad Direktyva jau dabar taikoma tiems patiems gaminiams, todėl išlaidų turėtų tik tie gamintojai, kurie klaidingai netaikė Lynų kelio direktyvos. Atsižvelgiant į tai reikia pabrėžti, kad su atitiktimi Lynų kelio direktyvai susijusios išlaidos yra didesnės nei tuo atveju, jeigu nereikėjo užtikrinti gaminio atitikties šiems reikalavimams. Kita vertus, būtų naudinga patikslinti taikymo sritį ir atitikties vertinimo procedūras gamintojams, veiklos vykdytojams ir nacionalinėms institucijoms, nes būtų išvengta galimų klaidų dėl atitikties, atitikties vertinimo ir sertifikavimo. 6. Galimybių palyginimas Priimtiniausios galimybės pasirenkamos remiantis atitinkamų politikos galimybių analize ir vertinimu, atsižvelgiant į ekonominį poveikį ir didesnę socialinę naudą lynų kelio įrenginių naudotojų sveikatos ir saugos atžvilgiu, kurie pasiekiami didinant teisinį tikrumą ir gerinant Direktyvos taikymą. Kalbant apie siūlomus pakeitimus, priimtiniausios galimybės yra neprivalomų teisinių priemonių ir teisėkūros priemonių derinys. Kiekvieno pobūdžio poveikis vertinamas pagal šią skalę: ++ didelis teigiamas poveikis + nedidelis teigiamas poveikis 0 jokio poveikio (pradinis scenarijus) - nedidelis neigiamas poveikis -- didelis neigiamas poveikis Priimtiniausios kiekvieno siūlomo pakeitimo galimybės pažymėtos pilka spalva. || Veiksmingumas || Efektyvumas Išlaidų ir naudos santykis || Suderinamumas Direktyvos taikymo sritis 1. Nesiimti veiksmų (pradinis scenarijus) || 0 || 0 || 0 || 0 2. Neprivalomos teisinės priemonės (iš dalies keičiamos taikymo gairės) || + Bus skatinama patikimai ir vienodai įgyvendinti Lynų kelio direktyvą, tačiau netgi taip neaiškios teisinės situacijos visiškai neišnyks. || 0 Papildomų išlaidų nenumatoma. Patikslinimuose pateikiamas teisingas galiojančių teisės nuostatų aiškinimas. || + Naudos būtų galima tikėtis, jei bent dalis susijusių gamintojų susipažintų su taikymo gairėse išdėstytomis nuostatomis ir jų laikytųsi. Gali kilti tam tikrų neaiškumų dėl neprivalomų teisinių priemonių metodo, nes jis iš esmės skirtas liftų gamintojams. || + Pažanga vienodai įgyvendinant Lynų kelio direktyvą bus prisidėta prie geresnio reglamentavimo ir Bendrosios rinkos akto įgyvendinimo, nepaisant pavojaus, kad ateityje gali kilti neaiškių teisinių situacijų. 3. Teisėkūros priemonė (iš dalies keičiama Direktyva) || ++ Teisėkūros priemone, kuri bus taikoma konkrečiai sričiai, bus užtikrintas patikimas, vienodas ir nuoseklus Lynų kelio direktyvos taikymas. || 0 Papildomų išlaidų nenustatyta. Kaip ir ankstesnės galimybės atveju, patikslinamas taikomas teisinis reikalavimas. || ++ Gerokai padidėja teisinis tikrumas gamintojams. Bus išvengta neteisingo vertinimo, kokių teisinių reikalavimų reikia laikytis. || ++ Užtikrinus aiškią teisinę padėtį bus prisidėta prie geresnio reglamentavimo ir Bendrosios rinkos akto įgyvendinimo. Saugos komponentai, posistemiai, infrastruktūra ir įrenginiai 1. Nesiimti veiksmų (pradinis scenarijus) || 0 || 0 || 0 || 0 2. Neprivalomos teisinės priemonės (iš dalies keičiamos taikymo gairės) || + Neprivalomomis teisinėmis priemonėmis būtų nustatytos lanksčios gairės, siekiant išvengti nepageidaujamų pernelyg griežtų nuostatų, kurios galėtų atsirasti, jei šiuo atveju būtų priimtas teisėkūros sprendimas. Nustačius neprivalomas teisines priemones būtų veiksmingiau pasiekti konkretūs tikslai – patikimas ir vienodas Lynų kelio direktyvos taikymas. || 0 Papildomų išlaidų, kurių atsirastų taikant neprivalomų teisinių priemonių metodą, nenustatyta. || + Tikimasi, kad šis metodas bus naudingas, nes priemonė bus skirta patikslinti taikytinas nuostatas gamintojams, paskelbtosioms įstaigoms ir viešojo administravimo institucijoms. Tikimasi, kad sumažės su gaminių klasifikacija susijusių klaidų ir dėl jų atsirandančių išlaidų. || + Taikymo gairėse pateikus patikslinimus bus skatinama bendru sutarimu įgyvendinti teisės aktus ir taip prisidėti prie geresnio reglamentavimo ir Bendrosios rinkos akto įgyvendinimo. Tačiau tai nereiškia, kad nebekils jokių neaiškių teisinių situacijų. 3. Teisėkūros priemonė (iš dalies keičiama Direktyva) || 0 Nustačius teisėkūros priemonę būtų iš esmės užtikrintas patikimas ir vienodas Lynų kelio direktyvos taikymas. Tačiau per darbo grupių diskusijas ir vykstant konsultacijoms nebuvo nuspręsta dėl aiškaus teisinio teksto, kuriuo ateityje būtų išvengta papildomo aiškinimo. || - - Pasirinkus teisėkūros priemonę kyla su didesnėmis išlaidomis, įskaitant inovacijoms skirtas išlaidas, susijusi rizika. || 0 Naudos aiškiai nenustatyta, išskyrus jei būtų daroma prielaida, kad dėl aiškaus teisinio teksto, jei jis būtų parengtas, gamintojams būtų užtikrintas didesnis nuspėjamumas. || 0 Atsižvelgiant į iškeltus klausimus dėl galimybės priimti tinkamą teisėkūros sprendimą, abejotina, ar tokiu sprendimu būtų prisidėta prie geresnio reglamentavimo ir Bendrosios rinkos akto įgyvendinimo. Posistemių atitikties vertinimo procedūra 1. Nesiimti veiksmų (pradinis scenarijus) || 0 || 0 || 0 || 0 2. Neprivalomos teisinės priemonės (iš dalies keičiamos taikymo gairės) || + Taikymo gairėse skatinant naudoti atitikties vertinimo modulius galima padėti iš dalies užtikrinti nuoseklumą šioje srityje. Tačiau, palyginti su dabartine padėtimi, šis metodas nėra visiškai skirtingas. Apie modulius plačiai žinoma, tačiau nustatytos problemos lieka neišspręstos. || 0 Atitikties vertinimo procedūra šiuo metu yra privaloma, todėl papildomos išlaidos neturėtų būti didelės. || 0 Abejotina, ar ši galimybė būtų naudinga. Dėl galimybės šiuo metu naudoti modulius nebuvo galima užtikrinti visiškai nuspėjamos padėties gamintojams. || 0 Neaišku, kiek šia galimybe bus prisidėta prie geresnio reglamentavimo ir Bendrosios rinkos akto įgyvendinimo, kadangi neprivalomos teisinės priemonės galimybės poveikis laikomas labai ribotu. 3. Teisėkūros priemonė (iš dalies keičiama Direktyva) || ++ Teisėje atsižvelgus į atitikties vertinimo modulius, kaip paprastai daroma su gaminiais, kuriems taikomi naujojo požiūrio teisės aktai, atitikties vertinimo procedūros ES bus naudojamos nuosekliau. Konkretūs tikslai bus visiškai pasiekti. || 0 Atitikties vertinimo procedūra šiuo metu yra privaloma, todėl papildomos išlaidos neturėtų būti didelės. || ++ Gerokai padidės teisinis tikrumas ir nuspėjamumas gamintojams. || ++ Pasirinkus šią galimybę būtų nustatyta aiški teisinė padėtis. Bus prisidėta prie geresnio reglamentavimo ir Bendrosios rinkos akto įgyvendinimo. Pasirinkta teisinė priemonė Atsižvelgiant į Komisijos politiką, kuria siekiama supaprastinti reglamentavimo aplinką, siūloma Direktyvą pakeisti reglamentu. Dabartinėje direktyvoje nustatomos aiškios ir išsamios taisyklės būtų taikomas vienodai visoje Sąjungoje. Todėl ją galima lengvai pakeisti reglamentu. Tai padės išvengti valstybių narių išlaidų, susijusių su Direktyvos perkėlimu į nacionalinę teisę. Be to, bus galima greičiau pradėti taikyti naujus teisės aktus, o ekonominės veiklos vykdytojams bus lengviau vykdyti savo veiklą, nes jie susidurs su viena reglamentavimo priemone, o ne su 28 nacionaliniais įstatymais, kuriais perkeliama Direktyva. 7. Stebėsena ir vertinimas Vertinant teisės aktų veiksmingumą ir toliau bus remiamasi grįžtamąja informacija, gauta naudojantis įvairiais ryšių ir bendradarbiavimo mechanizmais, kurie jau nustatyti pagal Lynų kelio direktyvą, kaip antai: – Lynų kelio nuolatiniu patariamuoju komitetu (CSC) ir Lynų kelio ekspertų darbo grupe (CWG); – Valstybių narių administracinio bendradarbiavimo lynų kelio įrenginių rinkos priežiūros klausimais grupe (Cableways AdCo); – Europos lynų kelio įrenginių sektoriaus paskelbtųjų įstaigų koordinavimo grupe (CSG); – Europos standartizacijos komiteto 242 techniniu komitetu dėl keleivių vežimo lynų keliu saugos reikalavimų (CEN/TC 242). Papildomos grįžtamosios informacijos bus gauta naudojantis naujais ar išplėstais bendradarbiavimo ir keitimosi informacija mechanizmais, nustatytais NTAS reglamentu Nr. 765/2008. Stebėti atitikties lygį bus įmanoma remiantis šiais rodikliais: – patikrintų gaminių skaičiumi; – gaminių, kurie atlikus patikrinimą neatitiko reikalavimų, skaičiumi; – nustatytu neatitikties tipu. Šie vykdymo užtikrinimo rodikliai bus pagrįsti informacija, kurią rinkos priežiūros institucijos pateiks naudodamosi: – RAPEX sistema; – bendra duomenų baze, kuri sukurta pagal NTAS reglamento Nr. 765/2008 23 straipsnį ir skirta valstybėms narėms keistis informacija apie rinkos priežiūros veiklą ir reikalavimų neatitinkančius gaminius (ICSMS); – pranešimo pagal apsaugos sąlygą procedūromis. Neatitiktį taip pat bus galima nustatyti gavus Komisijai skirtus skundus. Vadovaudamasi savo pažangaus reglamentavimo politika Komisija įvertins peržiūrėto Lynų kelio reglamento veiksmingumą per laikotarpį nuo penkerių iki dešimties metų nuo reglamento taikymo pradžios ir remsis grįžtamąja informacija, gauta naudojantis minėtais mechanizmais.